บะหมี่เกี๊ยวอีกหนึ่งอาหารยอดฮิตของคนไทย ที่ไม่ว่าจะอยู่ตรอกซอกซอยไหนในกรุงเทพเปิดกันเยอะเต็มไปหมดขนาดที่ว่าหลับตาเดินยังเจอขนาดนั้นเลย (เวอร์จริงๆ) แต่ถึงจะหาทานง่ายขนาดไหนสิ่งที่สำคัญที่สุดน่าจะเป็นรสชาดเพราะอย่างเวลาหิวมากๆ แล้วเจอร้านที่รสชาดไม่ดีก็เซงเอาง่ายๆ เหมือนกัน วันนี้ขอเอาใจคอบะหมี่กันซะหน่อย กับ "บะหมี่เกี๊ยว" รสชาดเยี่ยม อัดแน่นไปด้วยคุณภาพ ที่ออกสื่อมาแล้วหลายสำนักอย่าง "นายเม้งบะหมี่ปู เกี๊ยวกุ้งยักษ์" ที่พามาในวันนี้ครับ

- "นายเม้งบะหมี่ปู เกี๊ยวกุ้งยักษ์" ร้านบะหมี่คุณภาพเยี่ยมเปิดมาแล้วทั้งสิ้น 7 สาขา สำหรับสาขาที่ผมมาในวันนี้คือสาขา "อารีย์ พหลโยธิน 7 ซอย 1" การเดินทางมาที่นี่ก็ยังคงแนะนำ "รถไฟฟ้า" อยู่ดี เพราะที่จอดรถน่าจะไม่มีครับ ไหนจะรถติดอีก อย่าเสียเวลากับการเดินทางดีที่สุดครับ โดยลงสถานี "อารีย์" เจอซอย "พหลโยธิน 7" แล้วเลี้ยวซ้ายเดินมาประมาณ 20 เมตรก็ถึงแล้วใกล้และสะดวกมากๆ ครับ ให้บริการอาหารจีนสไตล์ บะหมี่เกี๊ยวกุ้ง, ข้าวหมูแดง, ข้าวไก่ตุ๋น ,ขนมจีบ เมนูต่างๆ เยอะมากสามารถสลับสับเปลี่ยนหรือเพิ่มเติมท็อปปิ้งได้ตามความต้องการของเราเลยครับ ราคาก็เขียนเป็นมาตรฐานไว้ชัดเจนดูดีทีเดียวครับ

- "บรรยากาศของ นายเม้งบะหมี่ปู เกี๊ยวกุ้งยักษ์ สาขาอารีย์" ลักษณะร้านเป็นร้านดัดแปลงมาจากตึกแถวคูหาเดียว ตกแต่งด้วยโต๊ะไม้ ได้อารมณ์บะหมี่ดีครับ เรียบง่ายมีโต๊ะประมาณ 7-8 เท่านั้น คาดว่ายังเปิดได้ไม่นานนักเพราะร้านยังดูใหม่พอสมควร กลางวันน่าจะอบอ้าวพอสมควรด้วยความที่เป็นตึกแถว ระบายความร้อนพัดลมปรับตามสภาพอากาศ โชคดีที่วันนี้ไปช่วงหน้าฝนพอดี เลยอึมครึมไม่ค่อยร้อยสามารถรับประทานซุปร้อนๆ ได้สบายเลยหละครับ แม้ลูกค้าจะเข้ามากันอย่างต่อเนื่อง แต่ไม่รู้สึกวุ่นวายเลยชอบครับ รู้สึกเป็นส่วนตัวดีทั้งๆ ที่สถานที่แคบครับ

- "การบริการของ นายเม้งบะหมี่ปู เกี๊ยวกุ้งยักษ์" เรียบง่าย สบายๆ แฝงไปด้วยจิตใจดี แม้พนักงานทั้งหมดในร้าน จะไม่พูดไม่จา แต่สีหน้าดีครับ คือนั่งใช้เวลาในร้านแล้วไม่รู้สึกอึดอัดเลย เรียบง่ายแต่ว่องไว อาหารถูกต้อง ประทับใจ "นายกวักตัวเป็นๆ" ที่อยู่หน้าร้านคอยตะโกนเชิญชวนลูกค้าอยู่เป็นระยะๆ สั่งออเดอร์ไปไม่นานนักอาหารก็มาเสิร์ฟพร้อมกับวางบิลไว้ให้เราที่โต๊ะ ทานเสร็จก็ลุกไปจ่ายเงินหน้าเค้าน์เตอร์ที่อยู่หน้าร้านครับ

- "คุณภาพของอาหารและราคา นายเม้งบะหมี่ปู เกี๊ยวกุ้งยักษ์" เป็นบะหมี่ที่ต้องบอกราคาไม่ธรรมดาเหมือนกันนะครับ แต่นาทีนี้ต้องยกให้เขาหละครับ ว่าเป็นร้านบะหมี่คุณภาพสูง ในทุกๆ ด้านทีเดียว ผมแจงรายละเอียดของรสชาดอาหารแต่ละชนิดที่ผมได้ลองชิมวันนี้ ถึง 4 ชาม 4 เมนูจุใจเต็มอิ่มเลยทีเดียวครับ

++ บะหมี่++ เส้นบะหมี่ของที่นี่อร่อยมากจริงๆ ครับ เส้นเล็กแต่เหนียวนุ่มมากๆ เคี้ยวไปหมั่นเขี้ยวไปซู้ดจนหยุดไม่อยู่ หมดชามแบบไม่รู้ตัวเยี่ยมมากๆ จุดๆ นี้

++เนื้อปู"++ แหม่ต้องบอกว่าเสียอย่างเดียวไม่ใช่เนื้อก้อน เพราะมาเป็นแบบยุ่ยๆ ละเอียดๆ แต่ยังได้รสชาดของเนื้อปูที่หวานเป็นเอกลักษณ์เมื่อทานคู่น้ำซุปมันเป็นอะไรที่น่าจดจำมากในแง่รสชาดของปูครับ

++เกี๊ยวกุ้งยักษ์++ ชิ้นใหญ่สมชื่อครับเต็มปากเต็มคำ รสชาดดีส่วนผสมน่าจะเป็นระหว่างกุ้งสับและกุ้งตัว นะครับ เพราะเท่าที่ได้ลองลิ้มแล้วรสชาดกุ้งจะเด่นออกมาเลยครับ

++เกี๊ยวหมู++ ธรรมดาไปครับ เพราะมาตัวเล็กเหลือเกินจริงๆ ถึงขนาดนี้แล้ว (ราคา) น่าจะเป็นจีบใหญ่ๆ ไปเลยนะครับ นี่มาเป็นตุ้มนิดเดียว แทบจะไม่ได้รสชาดของหมูเท่าไหร่ครับ ไม่ค่อยโดนใจเท่าไหร่กับเมนูนี้ครับ

++หมูแดง++ แผ่นเล็กๆ บางๆ รสชาดอร่อยตามมาตรฐานของหมูแดงที่พบเจอได้ตามร้านอื่นๆ ไม่โดดเด่นแตกต่างกันครับ

++หมูกรอบ++ สุดยอดไปเลยหมูกรอบที่นี่ อร่อยมากมันใช่เลยอะหมูกรอบรสชาดต้องแบบนี้ ตัวหนังยังคงกรุบกรอบแม้อยู่ในน้ำซุปแล้ว ตัวเนื้อค่อนข้างมีไขมันเยอะเลยทำให้นุ่มเคี้ยวง่าย แนะนำให้สั่งประเภทหมูกรอบเลยครับร้านนี้

++ซี่โครงและกระดูกอ่อนหมูตุ๋น++ ต้องบอกว่าเป็นสุดยอดซี่โครงหมูตุ๋นเลยจริงๆ ครับ เนื้อนุ่มละลายสุดๆ ตะเกียบตัดขาดเลย เนื้อร่อนไม่ติดกระดูกกินไปอ่าวหมดซะแล้วแบบไม่รู้ตัว อร่อยมากก จะมีสองพาร์ทแตกต่างกันเล็กน้อย พาร์ทแรกคือ ซี่โครง (สแปร์ริป) สองซี่ รูดปื้ดๆ พาร์ทที่สอง ซี่โครงกระดูกอ่อน ชิ้นโตและหนาตุ๋นมาเยี่ยมมากแทบไม่ต้องเคี้ยว ส่วนกระดูกอ่อน กรุบกรอบอร่อยมากกกก สามารถเลือกเครื่องเพิ่มได้ว่าจะใส่บะหมี่, เกี๊ยว, และอื่นๆ ที่ร้านมีได้ทุกอย่างครับ

++น้ำซุป++ ร้านนี้ไม่ใส่ผงชูรสครับ แต่รสชาดไม่กร่อยแต่อย่างใด หวานนำแบบอ่อนๆ ทำให้รู้สึกอร่อยแม้ไม่ปรุงเพิ่ม สามารถขอเติมซุปได้เรื่อยๆ ปกติจะให้มาสำหรับการสั่งแบบ ข้าว, บะหมี่แห้ง, เกี๊ยวแห้ง, ประมาณนี้ครับ ชอบครับอร่อยครับ

นี่แหละครับรายการทั้งหมดที่ผมได้ชิม ต้องบอกว่าราคาไม่เบาเพราะมื้อนี้หมดไปเฉียดๆ 400 บาท สำหรับการทานคนเดียวกับบะหมี่เกี๊ยวผมว่าเอาเรื่องอยู่นะครับ เพราะว่าราคาค่าตัวต่อชาม (ที่ทางร้านกำหนดในรายการ ถ้าเราต้องการเพิ่มเติมราคาก็ขยับไปตามอาหารที่เราเพิ่มในชามหละครับ) แม้จะเริ่มต้นที่ 40 บาท ไปจนถึงสูงสุด 135 บาท ต่อชาม แต่จานเริ่มต้นเนี่ย 40 บาท ก็ยกตัวอย่างจะมีแค่เส้นบะหมี่กับหมูกรอบ 4 ชิ้นต่อชามเอง อาหารเฉลี่ยส่วนใหญ่จะเกือบๆ 60-90 บาท ราวๆ นี้ครับ แต่ต้องบอกว่าให้เขาเถอะ เพราะของเขาดี ของเขาอร่อยจริงๆ ครับ อีกทั้งยังมีบริการขายแบบเป็นกิโลขายด้วยนะครับ สำหรับพวกหมูกรอบ, หมูแดง ชื่นชอบขนาดไหนก็สามารถซื้อไปฝากคนที่บ้านได้ตามอัธยาสัยเลยครับ (ราคาผมเอาเมนูมาลงไว้ให้ดูในรีวิวแล้ว)

- มุมมอง Metto ยังถือว่าคุ้มค่าสำหรับรสชาดที่ผมได้รับกลับมาวันนี้ครับ พยายามจะลืมเรื่องราคาว่าเฮ๊ยนี่เราจ่ายเกินไปหรือเปล่ากับการไปนั่งกินบะหมี่เกี๊ยวคนเดียวมื้อเดียวเกือบ 400 บาท กับร้านรูปลักษณ์ธรรมดาๆ (ไม่ใช่ห้องอาหาร) หรือถ้าจะกินจุขนาดนี้ ไปบุฟเฟ่ต์มั้ย แต่ครับแต่ รสชาดแบบนี้มันก็หาไม่ได้ตามบุฟเฟ่ต์เหมือนกันครับ ต้องมาให้ได้จริงๆ ถ้าเป็นคอบะหมี่เกี๊ยว, ข้าวหมูแดง, หมูกรอบ เพราะอร่อยจริงจัง ไม่เสียเทียวที่ดั้นด้นไปครับ สุดท้ายขอกล่าวขอบคุณทางวงในที่ส่งบัตรส่วนลดมาให้สำหรับมื้อนี้เป็นอย่างสูง ที่ทำให้มีโอกาสดีๆ ในการมาชิมสุดยอดบะหมี่ตัวจริงอย่าง "นายเม้ง บะหมี่ปู เกี๊ยวกุ้งยักษ์" มา ณ โอกาสนี้ด้วยนะคร้าบบบ

สำหรับวันนี้สวัสดีครับ
บทความต่างๆ ที่บรรยายเป็นมุมมองส่วนตัวของผมเท่านั้น โปรดใช้วิจารณญานในการรับฟังและพิสูจน์ด้วยตัวท่านเองดีที่สุดคร้าบบบบ
Written By Metto
2014 Metto All Rights Reserverd.